CELEX: 32018D1696
Language: bg
Date: 2018-07-13 00:00:00
Title: Решение за изпълнение (EС) 2018/1696 на Съвета от 13 юли 2018 година относно правилата за работата на комитета по подбор, предвиден в член 14, параграф 3 от Регламент (ЕС) 2017/1939 за установяване на засилено сътрудничество за създаване на Европейска прокуратура

12.11.2018   
               
               
                  BG
               
               
                  Официален вестник на Европейския съюз
               
               
                  L 282/8
               
            
         РЕШЕНИЕ ЗА ИЗПЪЛНЕНИЕ (EС) 2018/1696 НА СЪВЕТА
         от 13 юли 2018 година
         относно правилата за работата на комитета по подбор, предвиден в член 14, параграф 3 от Регламент (ЕС) 2017/1939 за установяване на засилено сътрудничество за създаване на Европейска прокуратура
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (1), и по-специално член 14, параграф 3 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     В Регламент (ЕС) 2017/1939 се предвижда, че Европейският парламент и Съветът назначават по общо съгласие европейския главен прокурор от списък с предварително подбрани квалифицирани кандидати, изготвен от комитет по подбора. Комитетът по подбора се състои от дванадесет лица, избрани измежду бивши членове на Съда на ЕС и Сметната палата, бивши национални членове на Евроюст, членове на националните върховни съдилища, прокурори с висок ранг и юристи с общопризната компетентност. Едно от избраните лица се предлага от Европейския парламент. Съветът определя правилата за работата на комитета по подбора.
                  
               
                     (2)
                  
                  
                     В Регламент (ЕС) 2017/1939 също така се предвижда, че Съветът назначава всеки европейски прокурор, избирайки го измежду трима кандидати, посочени от всяка държава членка, след като получи обосновано становище от комитета по подбора.
                  
               
                     (3)
                  
                  
                     Процедурата за подбор на европейския главен прокурор и на европейските прокурори следва да бъде основен елемент, с който да се гарантира тяхната независимост.
                  
               
                     (4)
                  
                  
                     Правилата за работа на комитета по подбора следва да гарантират, че комитетът по подбора разполага с необходимата независимост и безпристрастност, за да извършва своята работа.
                  
               
                     (5)
                  
                  
                     Ето защо следва да бъдат установени правилата за работата на комитета по подбора,
                  
               ПРИЕ НАСТОЯЩОТО РЕШЕНИЕ:
         
            Член 1
            Правилата за работата на комитета по подбора, предвиден в член 14, параграф 3 от Регламент (ЕС) 2017/1939, се съдържат в приложението към настоящото решение.
         
         
            Член 2
            Настоящото решение влиза в сила на двадесетия ден след публикуването му в Официален вестник на Европейския съюз.
         
         
            Съставено в Брюксел на 13 юли 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  ОВ L 283, 31.10.2017 г., стр. 1.
         
      
      
         
            ПРИЛОЖЕНИЕ
            
               ПРАВИЛА ЗА РАБОТАТА НА КОМИТЕТА ПО ПОДБОРА
            
            I.   Мисия
            Комитетът по подбора изготвя списък с предварително подбрани квалифицирани кандидати за поста европейски главен прокурор в съответствие с член 14, параграф 3 от Регламент (ЕС) 2017/1939 (1) преди назначаването на европейския главен прокурор от Европейския парламент и от Съвета. Той също така дава обосновано становище относно квалификацията на посочените кандидати за позицията европейски прокурор в съответствие с член 16, параграф 2 от Регламент (ЕС) 2017/1939. Съветът назначава европейските прокурори след получаване на обоснованото становище.
            II.   Състав и мандат
            Комитетът по подбора се състои от 12 лица, които към момента на назначаването си са бивши членове на Съда на ЕС и Сметната палата, бивши национални членове на Евроюст, членове на националните върховни съдилища, прокурори с висок ранг или юристи с общопризната компетентност. Към датата на назначаването си всички членове трябва да отговарят на поне един от горепосочените критерии.
            Членовете на комитета по подбора се назначават от Съвета по предложение на Комисията за срок от четири години. Едно от избраните лица се предлага от Европейския парламент. Лице, което трябва да замести член на комитета преди да е изтекъл този срок, се назначава за остатъка на мандата на своя предшественик, като се следва същата процедура, във възможно най-кратък срок след прекратяването на членството на неговия предшественик. Членовете на комитета по подбора могат да бъдат повторно назначени на този пост само веднъж.
            III.   Председателство и секретариат
            Комитетът по подбора се председателства от един от неговите членове, избран за тази цел от членовете на комитета по подбора с мнозинство от гласовете. Комисията осигурява секретариата на комитета по подбора. Секретариатът предоставя необходимата административна подкрепа за работата на комитета по подбора, включително превода на документи. Той също така предава на Европейския парламент и на Съвета списъка с предварително подбрани квалифицирани кандидати за поста европейски главен прокурор, а на Съвета — обоснованите становища относно квалификацията на кандидатите да изпълняват задълженията на европейските прокурори.
            IV.   Обсъждания и кворум
            Обсъжданията в рамките на комитета по подбора са поверителни и се провеждат при закрити врати. Заседанията на комитета по подбора са действителни при кворум от най-малко девет от неговите членове.
            Решенията на комитета по подбора се вземат с консенсус. При все това ако член на комитета поиска да се проведе гласуване, решението се взема с обикновено мнозинство на присъстващите членове. При равен брой на гласовете решаващ глас има председателят. Същите правила се прилагат и за определянето на езиковия режим, както е посочен в правило X.
            V.   Сезиране на комитета по подбора и искане на допълнителна информация
            Веднага след получаването на кандидатурите за поста европейски главен прокурор секретариатът ги изпраща на всички членове на комитета по подбора. Същото се отнася и за посочените кандидати за позицията европейски прокурор, включително придружаващите документи, представени от държавите членки.
            Комитетът по подбора може да поиска от кандидатите да представят допълнителна информация или други материали, които комитетът по подбора счита за необходими за обсъжданията си, а в случай на посочени кандидати за позицията европейски прокурор комитетът по подбора може да поиска от правителството на посочилата ги държава членка да представи такава информация или материали.
            VI.   Разглеждане и изслушване
            1.   Процедура за назначаване на европейския главен прокурор
            При получаване на кандидатурите комитетът по подбора ги разглежда с оглед на изискванията, съдържащи се в член 14, параграф 2 от Регламент (ЕС) 2017/1939, съгласно допълнителните уточнения в обявлението за свободна длъжност. Кандидатите, които не отговарят на изискванията за допустимост, се изключват от следващите етапи на процедурата. Комитетът по подбора класира отговарящите на изискванията кандидати според тяхната квалификация и опит, въз основа на документацията и информацията, предоставени в кандидатурата или след искане съгласно правило V. За да може да изготви списъка, посочен в правило VII, първа алинея, комитетът по подбора изслушва достатъчен брой от най-високо класираните кандидати. Изслушванията се провеждат присъствено.
            Кандидатите, които не отговарят на изискванията за допустимост или които не са поканени, за да бъдат изслушани от комитета по подбора, биват информирани за причините за това. Кандидатите могат да отговорят на това решение, като посочат причините, поради които не са съгласни с оценката на комитета по подбора. След това комитетът по подбора извършва повторна оценка на кандидатурата на съответния кандидат и го уведомява писмено за заключението си. Кандидатите, които са изключени от процедурата за подбор, могат да отнесат жалба по смисъла на член 90, параграф 2 от Правилника за длъжностните лица, установен с Регламент (ЕИО, Евратом, ЕОВС) № 259/68 на Съвета (2) („Правилник за длъжностните лица“), до Съвета.
            2.   Процедура за назначаване на европейските прокурори
            След получаване на кандидатурите комитетът по подбора ги разглежда с оглед на изискванията, съдържащи се в член 16, параграф 1 от Регламент (ЕС) 2017/1939. Комитетът по подбора изслушва посочените кандидати. Изслушванията се провеждат присъствено.
            В случай че посочен кандидат оттегли кандидатурата си преди изслушването, комитетът по подбора чрез своя секретариат отправя искане до съответната държава членка да посочи нов кандидат.
            VII.   Констатации и изложение на мотивите
            1.   Европейски главен прокурор
            Въз основа на констатациите си от разглеждането и изслушването комитетът по подбора съставя списък с трима до петима подбрани кандидати, който да бъде представен на Европейския парламент и на Съвета. Комитетът обосновава подбора на кандидатите в списъка. Кандидатите, които не са включени в списъка, биват уведомени за причините.
            Комитетът по подбора класира кандидатите според тяхната квалификация и опит. Класирането указва реда на предпочитание на комитета по подбора и не е обвързващо за Европейския парламент и Съвета. Кандидатите, които не са включени в списъка с предварително подбрани квалифицирани кандидати, изготвен от комитета по подбора, могат да отнесат жалба по смисъла на член 90, параграф 2 от Правилника за длъжностните лица до Съвета.
            2.   Европейски прокурори
            Въз основа на констатациите си от разглеждането и изслушването, комитетът по подбора изготвя становище относно квалификацията на кандидатите да изпълняват задълженията на европейските прокурори и посочва изрично дали даден кандидат отговаря на условията, посочени в член 16, параграф 1 от Регламент (ЕС) 2017/1939. Комитетът по подбора обосновава становището си.
            В случай че посочените кандидати не отговарят на условията, определени в член 16, параграф 1 от Регламент (ЕС) 2017/1939, комитетът по подбора чрез своя секретариат отправя искане до съответната държава членка да посочи съответен брой нови кандидати.
            Комитетът по подбора класира кандидатите според тяхната квалификация и опит. Класирането указва реда на предпочитание на комитета по подбора и не е обвързващо за Съвета.
            VIII.   Финансови разпоредби
            Членовете на комитета по подбора, които трябва да пътуват извън мястото си на пребиваване, за да изпълняват задълженията си, имат право на възстановяване на разходите си и на надбавка в съответствие с член 9 от Регламент (ЕС) 2016/300 на Съвета (3).
            Съответните разходи се поемат от Съвета.
            IX.   Лични данни
            Обработването на лични данни в контекста на работата на комитета по подбора се извършва под отговорността на Комисията в съответствие с Регламент (ЕО) № 45/2001 на Европейския парламент и на Съвета (4). Правилата, приложими по отношение на сигурността на информацията, обработвана в контекста на работата на комитета по подбора, и по отношение на достъпа до тази информация, са правилата, приложими за Комисията.
            X.   Езиков режим
            По предложение на своя председател комитетът по подбора определя своя работен език или езици с оглед на общите езици, които говорят неговите членове.
            
               (1)  Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ L 283, 31.10.2017 г., стр. 1).
            
               (2)  Регламент (ЕИО, Евратом, ЕОВС) № 259/68 на Съвета от 29 февруари 1968 г. относно Правилника за длъжностните лица и Условията за работа на другите служители на Европейските общности, и за установяване на специални мерки, временно приложими за длъжностните лица на Комисията (ОВ L 56, 4.3.1968 г.).
            
               (3)  Регламент (ЕС) 2016/300 на Съвета от 29 февруари 2016 г. за определяне на възнагражденията на високопоставените служители на ЕС, заемащи публична длъжност (ОВ L 58, 4.3.2016 г., стр. 1).
            
               (4)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).